Diego Demme

Diego Demme (s. 21. marraskuuta 1991 Herford) on saksalainen jalkapalloilija. Hän on pelipaikaltaan puolustava keskikenttäpelaaja. Hän edustaa Italian Serie A:ssa pelaavaa Napolia.

Demme nousi Arminia Bielefeldin 2. Bundesliigassa pelaavaan edustusjoukkueeseen kaudella 2010–2011. Tammikuussa 2012 hän siirtyi Paderborniin ja 2014 RB Leipzigiin, joka nousi pääsarjaan keväällä 2016. Ensimmäisellä bundesliigakaudellaan Demme pelasi 32 liigaottelua ja teki yhden maalin. Seuraavalla kaudella hän pelasi 30 liigaottelua ja kolmannella kaudella 26 liigaottelua tekemättä maaliakaan. Syksyllä 2019 hän pelasi 17 bundesliigaottelua. Marraskuussa 2019 hän teki Mestarien liigassa ensimmäisen maalinsa Pietarin Zenitiä vastaan.

Tammikuussa 2020 Demme siirtyi RB Leipzigista italialaisseura Napoliin. Hän on pelannut Serie A:ssa kuusi ottelua ja teki helmikuun alussa maalin vierasvoitossa Sampdoriasta. Hän voitti Italian cupin 2020.

Demme on pelannut Saksan maajoukkueessa kerran, kesäkuussa 2017 MM-karsintaottelussa San Marinoa vastaan.

Lähteet 

Saksalaiset jalkapalloilijat
Vuonna 1991 syntyneet
Elävät henkilöt